## Els centres ocupacionals de l’Institut Valencià de Servicis Socials oferixen creacions artesanals com a proposta solidària per a regalar en les festes de Nadal

*** L’IVASS gestiona 571 places en deu centres ocupacionals en tota la Comunitat Valenciana
* La directora general de l’IVASS subratlla “la labor d’estos recursos amb activitats que afavorixen la inclusió social i la igualtat d’oportunitats de les persones amb discapacitat intel·lectual”**

Els centres ocupacionals de l’Institut Valencià de Servicis Socials (IVASS), organisme dependent de la Conselleria de Servicis Socials, Família i Infància, han preparat una selecció d’articles artesanals pensats per a regalar per Nadal i Reis.

La directora general de l’IVASS, María José Rico, ha destacat que “cada un d’estos productes reflectix la imaginació, l’esforç i el talent de les persones amb discapacitat intel·lectual que participen en els tallers ocupacionals”, i ha insistit que la seua adquisició “contribuïx a reconéixer les seues capacitats i a donar visibilitat al treball que es fa en els centres a través de programes orientats al desenrotllament personal i social”.

María José Rico ha remarcat que l’atenció que presta l’IVASS es basa en “un enfocament personalitzat, que té en compte les capacitats individuals i les necessitats de suport de cada persona usuària”, i ha afegit que des de l’entitat “s’impulsen activitats que afavorixen la inclusió social i la igualtat d’oportunitats de les persones amb discapacitat intel·lectual”.

En els diferents centres ocupacionals, les persones usuàries participen en tallers de ceràmica, jardineria, arts plàstiques i manualitats, a on aprenen a treballar diversos materials i tècniques. Fruit d’este treball sorgixen articles com ara quadros, figures ornamentals, caixes decoratives, joiers, penjolls, imants o jocs educatius com ara puzles, dominós i àbacs.

Durant estes dates assenyalades, elaboren també adorns nadalencs, figures per a l’arbre o la llar, així com postals i targetes de felicitació. La directora general de l’IVASS ha volgut valorar, a més, “el compromís amb la sostenibilitat que mostren moltes d’estes persones”, ja que creen llibretes de paper maixé o jardineres reutilitzant llandes, envasos i altres materials, fomentant així hàbits de reciclatge i respecte al medi ambient.

L’Institut Valencià de Servicis Socials disposa de 571 places en deu centres ocupacionals destinats a persones amb discapacitat intel·lectual en la Comunitat Valenciana. Quatre d’estos recursos es troben en la província de Castelló, Belcaire (la Vall d’Uixó), Buris-ana (Borriana), El Maestrat (Benicarló) i Rafalafena (Castelló de la Plana); tres en la província de València, Praga (Rocafort), Mare de Déu del Castell (Cullera) i Marxalenes (València), i tres a Elx, en la província d’Alacant, Altabix, Carrús i La Tramoia.

Fecha: 19/12/2025